《四月三日度仙霞关》
清代·顾嗣立

闽海地脉多峰峦，万山烂漫奔中原。砉然截断罗刹水，四扇突兀开雄关。

琉球日本使络绎，东瓯南粤人蹒跚。荔支末利争赴市，江珧牡砺来输官。

一夫当关按剑立，百万铁骑心胆寒。唯天设险表万国，正器岂许庸夫干。

我从窑岭上嵽嵲，时节正届春光残。樟松合抱挺百尺，白石遍插青琅玕。

幽丛荫郁百鸟聚，啁啾似惧弹金丸。山花无名开绝壁，一枝冷露零漙漙。

红如丹砂白如雪，黄紫照耀成斑斓。竹鸡大唤走木客，野猿上树千回盘。

行来绝顶踞关口，此日恍在蓬莱看。金银宫阙散异彩，鞭鸾笞凤声珊珊。

俯视原畴平若掌，江海一气云天宽。众峰起伏如怒浪，前后左右皆儿孙。

坳中陡起一片白，黑风飒飒烟瀰漫。阿香推车响脚底，跳珠乱迸黄河翻。

飞流千丈分百道，下注龙井增波澜。浑浑沌沌震玄窞，水石拮隔何时乾。

仆夫下岭如健犊，小竿羊牯同巑岏。吴山越水足迹遍，未若此境夸雄观。

荡胸决眦渺何许，襟怀始笑吾儒酸。笔底光芒射六合，南游好惬平生欢。

作者简介：（1665—1722）清江苏长洲人，字侠君。康熙时曾预修《佩文韵府》等书。五十一年中进士，授知县，以疾归。所居秀野园，水木亭台之胜甲于吴中。喜藏书，尤耽吟咏。性豪于饮，有酒帝之称。有《秀野集》、《闾丘集》等。